Author: tschnorrerova
Last saved by: sulik

Predkladacia správa

	Poslednú Informáciu o výsledkoch a  návrh ďalšieho postupu v rokovaniach o realizácii Rozsudku MSD vo veci Sústavy vodných diel Gabčíkovo-Nagymaros, vláda SR prerokovala a vzala na vedomie 18. decembra 2002. Vláda SR  bola informovaná o prerušení rokovaní ako na úrovni vládnych delegácií, tak na úrovni spoločných pracovných skupín. Posledným písomným kontaktom vedúcich vládnych delegácií bola odpoveď vedúceho delegácie vlády MR L. Székelyho z 13.mája 2002, keď odpovedal na list vedúceho delegácie vlády SR D. Kocingera z 23. apríla 2002, v ktorom splnomocnenec vlády SR Kocinger žiadal  zvolať plénum vládnych delegácií s programom odsúhlasiť mandát pracovnej skupiny a technické otázky, na riešení ktorých sa dohodla spoločná pracovná skupina pre vodohospodárske, ekologické, plavebné a energetické otázky. V odpovedi L. Székely uvádza, že plenárne zasadnutie vládnych delegácií bude účelné zvolať až vtedy, keď sa podarí dohodnúť o mandáte Právnej pracovnej skupiny, avšak ďalšiemu rokovaniu nevyhnutne musí predchádzať uznesenie novej vlády, ktorá bude ustanovená po aprílových voľbách 2002.

	Po viacerých výzvach vedúceho delegácie SR list ministra zahraničných vecí E. Kukana z 19. novembra 2002 na obnovenie rokovaní, Ministerstvo zahraničných vecí SR notou č. 739/2003-MEPO z 27. augusta 2003 postúpilo maďarskej strane  dokument „Súhrnné stanovisko delegácie vlády SR k naplneniu cieľov Zmluvy z roku 1977 na základe Rozsudku Medzinárodného súdneho dvora“ a dokument „Stanovisko slovenskej časti Pracovnej skupiny pre vodohospodárske, ekologické, plavebné a energetické otázky“. Išlo o identické dokumenty, prezentované vláde SR ako prílohy  k Informácii, ktorú vláda SR prerokovala a vzala na vedomie 18. decembra 2002.

	Na problém, že slovenská strana nemá na maďarskej strane partnera na rokovania o realizácii Rozsudku MSD, poukázal i  vtedajší prezident SR Rudolf Schuster pri oficiálnej návšteve Maďarska v dňoch 20.-21.októbra 2003.

	Maďarská strana oznámila menovanie vedúceho delegácie vlády MR na rokovanie o realizácii Rozsudku MSD v januári 2004 notou č. 5-45/2003 zo dňa 29. decembra 2003. Stal sa ním minister životného prostredia a vodného hospodárstva MR, M. Persányi. Pripravenosť na obnovenie rokovania oznámila maďarská strana listom z 25.februára 2004.

	Informácia bola prerokovaná 30. júna 2004 delegáciou vlády SR, ktorej členovia sú zástupcami dotknutých rezortov. Pripomienky členov delegácie boli do znenia informácie zapracované.